《寄赠江宁刘明府》
宋代·蔡沈

南陆昼日永，北窗风气清。
端居玩时物，园林绿阴成。
新竹梢已玩，修梧叶初荣。
翩翩有幽禽，睍睆发清声。
岂无樽酒欢，抚景难自倾。
亲朋天一端，别我岁倏更。
衷丹寄秋毫，香煤染霜藤。
耿耿叹离群，拳拳怀友人。
珍重万金抵，契阔千恨平。
欲题尺书报，恻怆若为情。

作者简介：蔡沈（1167—1230）一名蔡沉，南宋学者。字仲默，号九峰，南宋建州建阳（今属福建）人。蔡元定次子。专意为学，不求仕进，少从朱熹游，后隠居九峰山下，注《尚书》，撰《书集传》，其书融汇众说，注释明晰，为元代以后试士必用。